Pluimveebedryf trek baie swaar - Agri Noord-Kaap
Pluimveebedryf trek baie swaar Landbou - Deur Carien Kruger
Astral moet produksie afskaal en sommige onafhanklike pluimveeprodusente is in erge finansiële nood.
Plaaslike hoenderprodusente is onder groot druk weens duur voer, groot hoeveelhede ingevoerde hoender, en die druk waaronder verbruikers is. Die genoteerde pluimveeprodusent Astral sê in 'n verklaring op Sens, die Johannesburgse Effektebeurs se nuusdiens, dat hy produksie gaan moet afskaal.
Mnr. Chris Schutte, uitvoerende hoof, sê die invloed van die drie bogenoemde faktore was in Astral se derde kwartaal, wat op 30 Junie geëindig het, erger as wat vroeër verwag is. Voerkoste sal na verwagting bly styg totdat verwagtinge vir 'n beter mielie-oes in die 2016/'17-plantseisoen 'n werklikheid word.
Die Astral-groep het 'n invoerprogram vir mielies om die risiko van tekorte te versag en ook as teenwig teen die voortdurende prysstyging in die plaaslike mielieprys. Schutte sê die bedryf beleef verder rekordvlakke van hoenderinvoer, terwyl daar reeds 'n ooraanbod in die land is.
Dit, tesame met 'n verbruikersmark wat onder druk is, druk verkoopspryse afwaarts. Dit dwing die groep om verder in sy produksieketting terug te sny, sodat voorraad op bestuurbare vlakke kan wees en die situasie van 'n ooraanbod só kan aandag kry. "Die uitwerking van die beplande produksie-inkorting sal ongelukkig 'n nadelige invloed op die werkmag hê, omdat hulle minder ure sal werk."
Schutte sê daar is middelgrootte tot groot onafhanklike pluimveeprodusente wat in erge finansiële nood is en besig is om toe te maak, of in sakeredding geplaas te word. As daar nie verligting rakende een van die sleutelbydraers tot die situasie kom nie, sal Astral verdere afskaling van produksie moet oorweeg, sê hy.